LV Eiropas Savienības Oficiālais Vēstnesis C 103/6

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 53. panta 2. punkta otro daļu

(2016/C 103/06)

Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

STRACHITUNT

ES Nr.: PDO-IT-02092 – 24.11.2015.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Valtaleggio“Strachitunt” aizsardzības apvienība (Consorzio per la Tutela) kas reģistrēta Piazza Don Arrigoni 7 c/o Sede Comunale 24010 Vedeseta (BG) ITALIA Tālr.: +39 3355754211 E-pasts : info@strachitunt.it consorziostv@pec.it

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☐ Izcelsmes apliecinājums — ☐ Ražošanas metode — ☐ Saikne — ☐ Marķējums — ☐ Cits [norādīt]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Produkta apraksts ir grozīts attiecībā uz siera rituļa augstumu, kam jābūt no 10 cm līdz 18 cm un nevis no 15 cm līdz 18 cm.

Grozījuma pieprasījumu pamato mainīgās tirgus prasības. 2014. gada martā produkts tika apzīmēts ar ACVN, un kopš tā laika ir vērojama Strachitunt siera pieaugoša atzinība patērētāju vidū un lielāka izplatītāju interese par to. Nelielajā kalnu ielejā sastopamais ar ACVN apzīmētais produkts ir veicinājis tūrismu, ir sekmējis šā vietējā produkta pieprasījumu un tiešo pārdošanu, un popularizējis arī citus vietējos produktus, tādējādi virzot un uzlabojot šī kalnu reģiona ekonomiku kopumā. Tomēr tika novērots, ka pircēji dod priekšroku zemākiem siera rituļiem, kas tādējādi ir arī nedaudz mazāki. Mazāki siera rituļi, no vienas puses, ir piemērotāki tiešajiem pircējiem, kuri dod priekšroku nelielam daudzumam, un, no otras puses, tie atbilst liela apjoma mazumtirgotāju prasībām attiecībā uz fasētiem produktiem, kā arī tie piesaista ārvalstu patērētājus, kurus interesē šis produkts, taču izvairās pirkt sierus, kuri ir pārāk smagi, lai vestu sev līdzi. Lai pielāgotos mainīgajām patērētāju un izplatītāju vajadzībām, ir svarīgi apstiprināt maznozīmīgā grozījuma pieteikumu, ņemot vērā to, ka minētās parametru izmaiņas neskar tālākās pārstrādes posmus, nogatavināšanas procesu un, galvenokārt, gatavā produkta īpašības, kas saglabājas tādas, kā aprakstīts specifikācijā.

VIENOTS DOKUMENTS

STRACHITUNT

ES Nr.: PDO-IT-02092 – 24.11.2015.

ACVN ( X ) AĢIN ( )

1. Nosaukums vai nosaukumi

Strachitunt

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Strachitunt ir zilais siers, kas pagatavots no govs svaigpiena un ražots pēc senā divu siera masu paņēmiena un nogatavināts vidēji ilgi – vismaz 75 dienas.

Strachitunt sieram ir raupja un plāna, vidēji stingras konsistences miza, kuru reizēm klāj pelējumu sēnes; mizas krāsa ir dzeltenīga, taču, nogatavināšanai paildzinoties, tā pakāpeniski kļūst pelēka.

Pēc formas siers ir cilindrs ar plakanām pusēm un 25–28 cm diametrā, ar taisniem vai viegli izliektiem sāniem, rituļa augstums ir 10–18 cm. Ritulis sver 4–6 kg.

Strachitunt siera rituli pārgriežot, redzams, ka tā masa ir blīva, ar marmorējumu, zemmizas slānī kūstoša, ar krēmīgu joslojumu un zilganzaļu pelējuma dzīslojumu. Pelējuma daudzums siera masā ir dažāds atkarībā no pienā dabīgi esošo sporu daudzuma un attīstības spējas.

Garša ir aromātiska un stipra, ar dažādām niansēm – saldena līdz pikanta – un, nogatavināšanai paildzinoties, kļūst vēl stiprāka.

Tauku saturs sausnā ir vismaz 48 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Izmanto svaigpienu, kas savākts no diviem dažādiem slaukumiem un vismaz 90 % apmērā iegūts no Brūnās šķirnes govīm.

Piena pārstrādes procesā izmanto teļa kuņģa glumenieka himozīnu un tirdzniecībā iegādātu sāli.

Strachitunt siera ražošanai vajadzīgo pienu iegūst saimniecībās, kurās dzīvnieku barības devu vismaz 65 % apmērā no sausnas veido zāle un/vai daudzsugu pļavu siens. Vismaz 90 % šādas lopbarības, kas atbilst aptuveni 60 % barības devas, jābūt iegūtiem 4. punktā norādītajā apgabalā. Turklāt barības devas sastāvā paredzēti labības (kukurūza, mieži, kvieši), pākšaugu (soja) un to pārstrādes blakusproduktu koncentrāti, nepārsniedzot 35 % no sausnas, laizāmais sāls, kā arī minerālvielu un vitamīnu kompleksā papildbarība.

Kukurūzas skābbarība ir aizliegta.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas procesa posmi – govju audzēšana, slaukšana, piena savākšana, apstrāde, pārstrāde sierā un siera nogatavināšana – noris 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar ACVN Strachitunt apzīmētā siera griešanu un iepakošanu atļauts veikt arī ārpus ģeogrāfiskā apgabala. Griešanas un iepakošanas uzņēmumiem šādas darbības iepriekš jāpaziņo Strachitunt aizsardzības apvienībai.

3.6. Ar reģistrēto nosaukumu apzīmētā produkta marķēšanas īpašie noteikumi

Piedāvājot to patērētājiem, tam jābūt ar grafisko simbolu (attēls), kas uzspiests uz vienas no rituļa pusēm, un ar ražošanas datumu, kas uzspiests uz rituļa sāniem.

Turklāt tirdzniecībā laistajiem veselajiem rituļiem augšējā pusē jābūt velīnpapīra identifikācijas uzlīmei, kurā norādīts nosaukums Strachitunt un grafiskais simbols (attēls). Ja sieru pārdod sagrieztu, tad uz katras porcijas iesaiņojuma jābūt grafiskajam simbolam (attēls).

Attēls

Grafiskais simbols (logotips)

4. Ģeogrāfiskā apgabala īsa definīcija

Ražošanas apgabalā ietilpst pašvaldības Taleggio, Vedeseta, Gerosa un Blello, kuras atrodas Bergamo provincē vismaz 700 m virs jūras līmeņa un kuru teritorija vai tās daļa veido Valtaleggio ieleju.

5. Saikne ar ģeogrāfisko apgabalu

Taleggio ielejā, kas atrodas Orobie Priekšalpu vidienē un – liela tās daļa – Bergamo provinces Orobie dabas parkā, nav rūpniecības objektu un piesārņojuma avotu, un tā ir samērā izolēta salīdzinājumā ar piesātināto Lombardijas līdzenumu un lielākajiem apdzīvotajiem centriem. Tas nozīmē, ka apgabalā vēl ir nepiesārņoti neskartas dabas apvidi, kas labvēlīgi ietekmē visu ar ražošanu saistīto darbību apgabalā.

Attiecīgo pašvaldību teritorijas ir ne vien blakusesošas viena otrai, bet tām ir arī līdzīgas ģeoloģiskās un antropoloģiskās īpašības. Lielais noganāmo pļavu daudzums ir ļoti piemērota vide lopkopībai un mājdzīvnieku pārdzīšanas praksei pa alpīnajām pļavām, tādējādi radot apstākļus Strachitunt siera gatavošanai izmantojamā piena ražošanai un apstrādei. Raksturīga šā kalnu apgabala lopkopības iezīme ir Brūno govju šķirnes pārsvars. Izcelsmes apgabala atrašanās vieta nodrošina to, ka govis pavada ganībās vismaz sešus mēnešus gadā, tādējādi pozitīvi ietekmējot piena kvalitāti, ko lielā mērā veido labvēlīgākie apstākļi dzīvnieku labturībai. Šādi apstākļi apvienojumā ar klimatiskajiem faktoriem šajā kalnu apgabalā, kas atrodas vismaz 700 m virs jūras līmeņa, kā arī ar siera nogatavināšanas apstākļiem siernīcās, bija un vēl šodien ir optimāla vide daudz dažādu mīksto sieru ražošanai. Kā liecina dokumenti, ģeogrāfiskā apgabala apvidos iedzīvotāji jau izsenis nodarbojušies ar lauksaimniecību un sierniecību, un tāpēc Strachitunt siera ražošanas un nogatavināšanas paņēmieni ir nostiprinājušies jau izsenis.

Ražošanas ģeogrāfiskajā apgabalā piena pārstrādi veic turpat uz vietas ganu mitekļos vai apvidū esošajās saimniecībās: pirmajā gadījumā piens netiek pārvadāts, bet otrajā gadījumā piens tiek pārvadāts pa nelielu teritoriju.

Turklāt tradicionālie paņēmieni – divu siera masu izmantošana un skābu sūkalu lietošana par attaukošanas līdzekli piena sildīšanas vannas un darba rīku tīrīšanai, lai nodrošinātu gatavā produkta veselumu, – ir draudzīgi videi un apstrādes vietās dabīgi esošajai mikroflorai. Siera nogatavināšanas telpas izcelsmes apgabalā saimniecībās ir ierīkotas lielākoties pazemē, un tajās ir “statiskas” dzesēšanas sistēmas, kurās izmanto galvenokārt klimatisko apstākļu noteiktās zemās temperatūras. Šādu iespēju nodrošina ieleju konfigurācija, kurās apvidiem, kas izvietoti Ennas (Enna) straumes kreisajā pusē, tiešās saulesgaismas piekļuve ir ļoti ierobežota arī vasaras periodā. Šādi apstākļi vairāk vai mazāk veicina siera masas “ziedēšanu”, kas raksturīga produktam.

Strachitunt siers ir produkts, kas iegūts pēc senā divu siera masu apstrādes paņēmiena. Saskaņā ar šo paņēmienu paredzēta divu dažādu recekļu izmantošana – viens silts, bet otrs auksts –, kuri iegūti dažādos laikos ar aptuveni 12 stundu starpību saistībā ar abām ikdienas slaukšanas reizēm.

Abus recekļus apvieno un samaisa, lai vēlāk no tiem iegūtu viendabīgu siera rituli.

Šī īpašā apstrāde apvienojumā ar vairāk vai mazāk izteikto marmorējumu, ko veido dabīgo pelējuma sēņu klātiene (jebkāda sēņu ierauga pievienošana pienam ir aizliegta), un blīvo, dzīslojuma caurausto, zem garozas “kūstošo” siera masu ar krēmīgu joslojumu veido raksturīgās Strachitunt siera īpašības, ar kurām tas atšķiras no citiem sieriem.

Strachitunt gatavošanas metodes pamatā ir Valtaleggio reljefa morfoloģiskās īpašības, kas noteica mazu lauku saimniecību izveidošanos, kurās ražoja sieru pašu vajadzībām un patēriņam.

Turklāt Brūno govju audzēšana, kurām piemīt izteiktas spējas pielāgoties kalnu vides augsnes un klimatiskajiem apstākļiem, ietekmēja un arī šodien ietekmē piena raksturīgās īpašības.

Vēsturiski vajadzību ražot sieru no svaigpiena, kuru apstrādāja vara vannās, noteica tas, ka par kurināmo izmantoja koksni, kas piena termiskai apstrādei nebija piemērota.

Turklāt nepieciešamība apstrādāt tikko slauktu pienu, ņemot vērā to, ka nebija iespējams pienu uzglabāt pietiekami atdzesētās vietās, noteica divu siera masu paņēmiena rašanos, saskaņā ar kuru izmanto siltu, tikko iegūtu recekli un aukstu recekli, kas iegūts iepriekšējās apstrādes laikā.

Šī apstrādes metode nodrošina ļoti ciešu saikni starp piena ķīmiski fizikālajām un mikrobioloģiskajām īpašībām un gatavā produkta kvalitāti. Marmorējums rodas no pelējuma sēņu sporu klātienes pienā un nogatavošanas vidē; pelējums sierā var attīstīties, pateicoties īpašajai ražošanas tehnoloģijai un caurumojuma veidošanai sierā nogatavināšanas laikā.

Viss, kas norisinās Strachitunt gatavošanas procesa laikā, ir cieši saistīts ar ģeogrāfisko vidi un pārmantotajām tradīcijām, kas ietekmē gatavā produkta sevišķās īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

Ražošanas specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājas lapu (www.politicheagricole.it), tad uzklikšķinot uz Prodotti DOP IGP (ekrāna augšdaļas labajā pusē), pēc tam uz Prodotti DOP IGP STG (ekrāna kreisajā pusē) un, visbeidzot, uz Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.